PMIndiaData/PMIndiaSum huggingface dataset:
பிரதமருடன் அனைத்து ஜம்மு-காஷ்மீர் பஞ்சாயத்து கூட்டமைப்பு பிரதிநிதிகள் சந்திப்பு

பிரதமர் திரு.நரேந்திர மோடியை, தில்லியில் உள்ள அவரது இல்லத்தில் அனைத்து ஜம்மு-காஷ்மீர் பஞ்சாயத்து கூட்டமைப்பைச் சேர்ந்த 30 பேர் கொண்ட பிரதிநிதிகள் குழு சந்தித்துப் பேசியது. அனைத்து ஜம்மு-காஷ்மீர் பஞ்சாயத்து கூட்டமைப்பு என்பது, ஜம்மு-காஷ்மீர் மாநிலத்தில் பஞ்சாயத்து தலைவர்களின் முதன்மை அமைப்பாகும். இந்த அமைப்பில் ஜம்மு-காஷ்மீரில் உள்ள 4,000 கிராம பஞ்சாயத்துக்களைச் சேர்ந்த 4,000 பஞ்சாயத்து தலைவர்கள் மற்றும் 29,000 வார்டு உறுப்பினர்கள் உள்ளனர். அனைத்து ஜம்மு-காஷ்மீர் பஞ்சாயத்து கூட்டமைப்பு தலைவர் திரு.சாஃபிக் மிர் தலைமையிலான குழு பிரதமரை சந்தித்தது. மாநிலத்தின் வளர்ச்சி சார்ந்த விவகாரங்கள் குறித்து பிரதமரிடம் குழுவின் உறுப்பினர்கள் எடுத்துரைத்தனர். அப்போது அவர்கள், நாட்டின் மற்ற மாநிலங்களைப் போல, ஜம்மு-காஷ்மீரில் பஞ்சாயத்துகளுக்கு அதிகாரம் வழங்கப்படாததால், மத்திய அரசின் உதவிகள், மாநிலத்துக்கு சென்றுசேரவில்லை என்று குறிப்பிட்டனர். மேலும், தங்களது கோரிக்கைகள் அடங்கிய மனுவையும் அளித்தனர். இந்திய அரசியல் சாசனத்தின், உள்ளாட்சி அமைப்புகள் தொடர்பான 73 மற்றும் 74-வது சட்டத் திருத்தங்களை ஜம்மு-காஷ்மீர் மாநிலத்துக்கும் விரிவுபடுத்துவது குறித்து பரிசீலனை செய்யுமாறு அவர்கள் கோரிக்கை விடுத்தனர். மாநிலத்தில் பஞ்சாயத்து மற்றும் நகர உள்ளாட்சி அமைப்புகளுக்கான தேர்தலை விரைந்து நடத்த வேண்டும் என்று அவர்கள் கோரிக்கை விடுத்தனர். 2011-ம் ஆண்டில் நடைபெற்ற தேர்தலில், வாக்காளர்கள் ஆர்வமுடன் வாக்களித்ததை அவர்கள் குறிப்பிட்டனர். அரசியல்சாசன வழிமுறைகளை ஜம்மு-காஷ்மீர் மாநிலத்துக்கு விரிவுபடுத்துவதன் மூலம், கிராமப் பகுதிகளில் அடிப்படை வளர்ச்சிப் பணிகளை மேற்கொள்ள பஞ்சாயத்துக்கு அதிகாரம் கிடைக்கும் என்று அவர்கள் தெரிவித்தனர். இது மாநிலத்தின் வளர்ச்சி நடவடிக்கைகளை ஊக்குவிக்கும் என்று அவர்கள் நம்பிக்கை தெரிவித்தனர். மேலும், மத்திய அரசு கொண்டுவரும் பல்வேறு திட்டங்களின் பலன்கள், மாநில மக்களுக்கு கிடைக்க வழி ஏற்படும் என்றும் அவர்கள் தெரிவித்தனர். மாநிலத்தில் தற்போது நிலவும் சூழ்நிலைகள் குறித்து பிரதமரிடம் இந்தக் குழுவினர் எடுத்துரைத்தனர். பள்ளிகளை தேசவிரோத சக்திகள் எரித்ததற்கு அவர்கள் கண்டனம் தெரிவித்தனர். ஜம்மு-காஷ்மீரில் அடித்தட்டு மக்களின் பிரதிநிதிகளைக் கொண்ட இந்த அமைப்பினர், ஜனநாயக அமைப்புகள் மற்றும் அதன் நடைமுறைகள் மீது தங்களுக்கு நம்பிக்கை இருப்பதாக தெரிவித்தனர். அப்போது பேசிய கூட்டமைப்பின் தலைவர் திரு. சாஃபிக் மிர், “மாநில மக்களில் பெரும்பான்மையானவர்கள், அமைதி மற்றும் கவுரவத்துடன் வாழ விரும்புகின்றனர். சில சுயநலவாதிகள், இளைஞர்களை தவறாக வழிநடத்துவதுடன், அவர்களின் எதிர்காலத்துடன் விளையாடுகின்றனர்” என்று தெரிவித்தார். எனவே, ஜம்மு-காஷ்மீர் மாநிலத்தில் அமைதியை மீட்டெடுக்க தனிப்பட்ட முறையில் கவனம் செலுத்தி நடவடிக்கை எடுக்க வேண்டும் என்று பிரதமரை அவர் கேட்டுக் கொண்டார். இந்த கோரிக்கைகளை மத்திய அரசு பரிசீலிக்கும் என்று குழுவினரிடம் பிரதமர் உறுதியளித்தார். ஜம்மு-காஷ்மீர் மாநிலத்தின் வளர்ச்சியும், மேம்பாடுமே தனது நோக்கம் என்று பிரதமர் குறிப்பிட்டார். மேலும், மாநிலத்தின் ஒட்டுமொத்த பொருளாதார வளர்ச்சிக்கு, அதிக அளவில் மக்கள் வாழும் கிராமங்கள் மேம்பாடு அடைவது முக்கியம் என்று பிரதமர் தெரிவித்தார். ஜம்மு-காஷ்மீர் விவகாரத்தை மனிதநேய அடிப்படையில் அணுக வேண்டும் என்று பிரதமர் வலியுறுத்தினார். ஜம்மு-காஷ்மீர் மாநில வளர்ச்சிக்கான மத்திய அரசின் நடவடிக்கைகளில் வளர்ச்சியும் நம்பிக்கையும் தொடர்ந்து முக்கியமானதாக இருக்கும் என்று பிரதமர் நரேந்திர மோடி தெரிவித்தார்.
ஐக்கிய அரபு அமீரக அதிபர் ஷேக் கலீஃபா பின் சயீத் மறைவுக்கு பிரதமர் இரங்கல்

ஐக்கிய அரபு அமீரக அதிபர் ஷேக் கலீஃபா பின் சயீத் மறைவுக்கு பிரதமர் திரு நரேந்திர மோடி ஆழ்ந்த இரங்கலை தெரிவித்துள்ளார். அவர் ஒரு சிறந்த அரசியல் நிபுணர் என்றும், தொலைநோக்குப் பார்வை கொண்ட தலைவர் என்றும், அவரது தலைமையின் கீழ் இந்தியா–ஐக்கிய அரபு அமீரக உறவுகள் மேம்பட்டது என்றும் பிரதமர் கூறியுள்ளார். பிரதமர் தமது டுவிட்டர் பதிவில் கூறியிருப்பதாவது; " ஷேக் கலீஃபா பின் சயீத் மறைவு குறித்து அறிந்து நான் மிகவும் வருத்தமடைந்தேன். அவர் ஒரு சிறந்த அரசியல்வாதி மற்றும் தொலைநோக்குப் பார்வை கொண்ட தலைவராக இருந்தார். அவரது தலைமையின் கீழ் இந்தியா–யுஏஇ உறவுகள் முன்னேற்றமடைந்தது. ஐக்கிய அரபு அமீரக மக்களுக்கு இந்திய மக்களின் இதயப்பூர்வமான இரங்கல்கள். அவரது ஆன்மா சாந்தியடையட்டும்."
மதுவா தர்ம மஹா மேளாவில் பிரதமர் 29 மார்ச் அன்று உரையாற்றுகிறார்

ஸ்ரீ ஸ்ரீ ஹரிசந்த் தாக்கூரின் 211-வது பிறந்த நாளை முன்னிட்டு, மேற்கு வங்க மாநிலம் தாக்கூர்பாரி, ஸ்ரீதாம் தாக்கூர் நகரில் 29 மார்ச் பிற்பகல் 4.30 மணியளவில் நடைபெறும் மதுவா தர்ம மஹா மேளா 2022-ல் பிரதமர் திரு நரேந்திர மோடி, காணொலி வாயிலாக உரையாற்றுகிறார். ஸ்ரீ ஸ்ரீ ஹரிசந்த் தாக்கூர், சுதந்திரத்திற்கு முன்பு ஒன்றுபட்ட வங்காளத்தில் தமது வாழ்நாள் முழுவதையும் ஒடுக்கப்பட்ட, அடித்தட்டு மற்றும் ஏழை மக்களின் மேம்பாட்டிற்காக அர்பணித்தவர் ஆவார். அவரால் தொடங்கப்பட்ட சமுதாய மற்றும் மத இயக்கம், 1860-வில் ஒரகன்டியில் (தற்போதைய பங்களாதேஷிலுள்ள) தொடங்கி, மதுவா தர்மா தோன்றுவதற்கு வழிவகுத்தது. மதுவா தர்ம மஹா மேளா 2022, 29 மார்ச் முதல் 5 ஏப்ரல் 2022 வரை, அகில இந்திய மதுவா மஹாசங்கா சார்பில் ஏற்பாடு செய்யப்பட்டுள்ளது.
இந்தியாவுக்கும் சைப்ரசுக்கும் இடையே வணிகக் கப்பல் போக்குவரத்து ஒப்பந்தத்திற்கு மத்திய அமைச்சரவை ஒப்புதல்.

இந்தியாவுக்கும் சைப்ரசுக்கும் இடையே வணிகக் கப்பல் போக்குவரத்து ஒப்பந்தத்திற்கு பிரதமர் திரு.நரேந்திர மோடி தலைமையிலான மத்திய அமைச்சரவை பின்னேற்பு ஒப்புதல் அளித்து இந்த ஒப்பந்தம் 2017 ஏப்ரல் மாதம் கையெழுத்திடப்பட்டதாகும். வணிகக் கப்பல் போக்குவரத்து உடன்பாடு இரு நாடுகளுக்கும் இடையே கடல் வர்த்தகத்தில் இருந்த இடர்பாடுகளை அகற்றி மேம்பாட்டை உறுதிப்படுத்தும். இந்த ஒப்பந்தம் இருநாடுகளுக்கும் இடையே சரக்கு போக்குவரத்தை ஊக்குவிப்பதுடன் மூன்றாம் தரப்பு நாடுகளிலிருந்தும் இத்தகைய போக்குவரத்துக்கு வழிவகுக்கும். இந்த ஒப்பந்தத்தினால் வேலை வாய்ப்பு, பணி நிலைமைகளில் மேம்பாடு கப்பல்களில் பணிபுரியும் ஊழியர்களின் நலன் ஆகிய துறைகளில் ஒத்துழைப்பு அதிகரிக்கும்.
பாகிஸ்தான் பிரதமர் நவாஸ் ஷெரிப் பிரதமர் மோடியுடன் தொலைபேசி மூலம் உரையாடல்

பத்தான்கோட் விமான தளைத்தில் நடந்த தாக்குதல் குறித்து பாகிஸ்தான் பிரதமர் திரு. முகமது நவாஸ் ஷெரிப் பிரதமர் திரு. நரேந்திர மோடியை தொலைபேசியில் அழைத்து பேசினார். பத்தான்கோட்டில் நடந்த தீவிரவாத தாக்குதலில் ஈடுபட்டுள்ள அமைப்புகள் மற்றும் தனி நபர்கள் மீது பாகிஸ்தான் கடும் நடவடிக்கை எடுக்க வேண்டும் என்று பிரதமர் மோடி அப்போது கேட்டுக்கொண்டார். இந்த தாக்குதல் தொடர்பான அனைத்து தகவல்களும் பாகிஸ்தானுக்கு அளிக்கப்பட்டுள்ளது. பாகிஸ்தான் அரசு தீவிரவாதத்தை தடுக்க அனைத்து நடவடிக்கைகளும் எடுக்கும் என்று பிரதமர் நவாஸ் ஷெரிப் உறுதி அளித்தார்.
நவம்பர் 16 ஆம் தேதி பிரதமர் உத்தரப் பிரதேசத்திற்கு பயணம் மேற்கொண்டு பூர்வாஞ்சல் விரைவுச் சாலையை தொடங்கி வைக்கிறார்

பிரதமர் திரு நரேந்திர மோடி நவம்பர் 16 ஆம் தேதி உத்தரப் பிரதேசத்திற்கு பயணம் மேற்கொண்டு, சுல்தான்பூர் மாவட்டத்தின் கார்வால்கேரியில் பூர்வாஞ்சல் விரைவுச் சாலையை பகல் 1.30 மணியளவில் திறந்து வைக்கிறார். விரைவுச் சாலையை தொடங்கி வைத்த பின்னர், சுல்தான்பூர் மாவட்டத்தில், அவசர காலத்தில் இந்திய விமானப்படையின் போர் விமானங்கள் இறங்கி/புறப்படுவதற்கு ஏதுவாக 3.2 கி.மீ. தூரத்திற்கு அமைக்கப்பட்டுள்ள விமான தளத்தில் இந்திய விமானப்படை விமானங்களின் சாகச நிகழ்ச்சிகளை பிரதமர் பார்வையிடுவார். பூர்வாஞசல் விரைவுச் சாலை 341 கி.மீ. நீளமுடையது. லக்னோ மாவட்டம் சாட்சராய் கிராமத்தில், லக்னோ- சுல்தான்பூர் சாலையில் (என்எச்-731) தொடங்கும் விரைவுச் சாலை, உ.பி.- பீகார் கிழக்கு எல்லையில் 18 கி.மீ, தொலைவில் தேசிய நெடுஞ்சாலை 31-ல் உள்ள ஹைதரியா கிராமத்தில் முடிவடைகிறது. 6 வழிச் சாலையாக உருவாகியுள்ள விரைவுச் சாலையை வருங்காலத்தில் 8 வழிச் சாலையாக விரிவுபடுத்தலாம். சுமார் ரூ. 22,500 கோடி செலவில் அமைக்கப்பட்டுள்ள பூர்வாஞ்சல் விரைவுச் சாலை உத்தரப் பிரதேசத்தின் கிழக்குப் பகுதியில், குறிப்பாக லக்னோ, பாராபங்கி, அமேதி, அயோத்தி, சுல்தான்பூர், அம்பேத்கர் நகர், ஆசம்கர், மாவ், காசிப்பூர் ஆகிய மாவட்டங்களில் பொருளாதார வளர்ச்சிக்கு ஊக்கமளிக்கும்.
உத்தராகண்ட் முசோரியில் உள்ள லால் பகதூர் சாஸ்திரி தேசிய மேலாண்மை பயிற்சி நிறுவனத்திற்கு பிரதமர் இரண்டு நாள் பயணம்; 92வது அடிப்படை படிப்பில் பங்கேற்றுள்ள அலுவலர்களுடன் உரையாடினார்

உத்தராகண்ட் மாநிலம் முசோரியில் உள்ள லால் பகதூர் சாஸ்திரி தேசிய மேலாண்மை பயிற்சி நிறுவனத்தில் (எல்.பி. எஸ்.என்.ஏ.ஏ) பயிற்சி பெற்று வரும் 92 வது அடிப்படைப் படிப்பின் 360 பறிற்சி அலுவலர்களுடன் பிரதமர் திரு. நரேந்திர மோடி கலந்துரையாடினார். அவர் இரண்டு நாள் பயணமாக லால் பகதூர் சாஸ்திரி தேசிய மேலாண்மை பயிற்சி நிறுவனத்திற்கு சென்றுள்ளார். பயிற்சியில் உள்ள அலுவலர்களை நான்கு குழுக்களாக பிரித்து அவர்களுடன் சாதாரண முறையிலான உரையாடலில் ஈடுபட்டார். நான்கு மணி நேரம் நீடித்த இந்த பலதரப்பட்ட உரையாடலின் போது பிரதமர், தன்னிடம் தங்களின் கருத்துகளை மற்றும் எண்ணங்களை வெளிப்படையாகவும் எந்தவித அச்சமும் இன்றி தெரிவிக்குமாறு பயிற்சி அலுவலர்களை கேட்டுக்கொண்டார். நிர்வாகம், ஆளுமை முறை, தொழில்நுட்பம் மற்றும் கொள்கை முடிவு தயாரித்தல் என பல்வேறு தலைப்புகளில் இந்த உரையாடலின் போது விவாதிக்கப்பட்டன. ஆளுமை முறை குறித்த பிரச்சினைகளை நன்றாக படித்து ஆராய வேண்டும், அப்போது தான் அதை பற்று நன்கு அறிந்து கொள்ள முடியும் என்றும் பிரதமர் பயிற்சி அலுவலர்களை கேட்டுக்கொண்டார். தேசிய தொலைநோக்குப் பார்வையை உருவாக்குவதன் அவசியம் குறித்து பிரதமர் அவர்களுக்கு எடுத்து கூறினார். இந்த விவாதங்கள் பெரும் அளவில் அனுபவங்களை பகிர்ந்து கொள்ளும் முறையில் அமைந்தது. அதன் பிறகு பிரதமர் நிறுவனத்தின் ஆசிரியர்களுடன் உரையாடினார். இந்திய குடிமைப் பணியில் சேரும் அலுவலர்களுக்கு பயிற்சி அளிக்க என்ன என்ன பணிகள் இந்த நிறுவனத்தில் மேற்கொள்ளப்படுகிறது என்பதனை ஆசிரியர்கள் பிரதமருக்கு எடுத்துரைத்தனர். லால் பகதூர் சாஸ்திரி தேசிய மேலாண்மை பயிற்சி நிறுவனத்தில் அமைந்துள்ள உலகத் தரம் வாய்ந்த காந்தி ஸ்மிருதி நூலகத்தை பிரதமர் பார்வையிட்டார். பயிற்சி அலுவலர்கள் நடத்திய சிறிய கலை நிகழ்ச்சியில் பங்கேற்றார். முன்னதாக பயிற்சி, நிறுவனத்திற்கு வந்த உடனே சர்தார் வல்லபபாய் படேல் மற்றும் முன்னாள் பிரதமர் லால் பகதூர் சாஸ்திரி ஆகியோர் உருவச்சிலைக்கு பிரதமர் திரு. நரேந்திர மோடி மலர் அஞ்சலி செலுத்தினார். அமைச்சரவை செயலர் திரு. பி. கே. சின்ஹா மற்றும் லால் பகதூர் சாஸ்திரி தேசிய மேலாண்மை பயிற்சி நிறுவனத்தின் இயக்குநர் திருமதி. உப்மா சவுத்ரி ஆகியோரும் உடன் இருந்தனர்.
மத்திய அரசு பணியாளர் தேர்வாணையம் – பூட்டான் அரசு பணியாளர் தேர்வாணையம் இடையே புரிந்துணர்வு ஒப்பந்தத்துக்கு ஒப்புதல்

மத்திய அரசு பணியாளர் தேர்வாணையம் (யூ.பி.எஸ்.சி.), பூட்டான் அரசின் குடிமைப்பணிகள் ஆணையம் (ஆர்.சி.எஸ்.சி.) இடையே புரிந்துணர்வு ஒப்பந்தத்தை மேற்கொள்ள பிரதமர் நரேந்திர மோடி தலைமையில் நடைபெற்ற மத்திய அமைச்சரவைக் கூட்டத்தில் ஒப்புதல் அளிக்கப்பட்டது. புரிந்துணர்வு ஒப்பந்தத்தின் மூலம், மத்திய அரசு பணியாளர் தேர்வாணையத்துக்கும், பூட்டான் அரசின் குடிமைப்பணிகள் ஆணையத்துக்கும் இடையே ஏற்கனவே உள்ள உறவு வலுப்படும். இதன்மூலம், பணியாளர் தேர்வில் இருதரப்பும் அனுபவத்தையும், நிபுணத்தையும் பகிர்ந்துகொள்ள வழி ஏற்படும். இரு நாடுகளின் அரசு பணியாளர் தேர்வாணையங்களுக்கு இடையே இணைப்பை வலுப்படுத்துவதற்காக மத்திய அரசு பணியாளர் தேர்வாணையம் மற்றும் பூட்டான் குடிமைப்பணிகள் ஆணையத்துக்கும் இடையே வரைவு புரிந்துணர்வு ஒப்பந்தம் கையெழுத்தாகும். இதன்மூலம், பொதுவான கொள்கைகள் பரிமாறிக் கொள்ளப்படும். இருதரப்புக்கும் ஒத்துழைப்பு ஏற்படும் பகுதிகளை காண்போம்: அ. பணியாளர் தேர்வு போன்ற குடிமைப் பணிகள் சேவை விவகாரங்களில் அனுபவங்களையும், நிபுணத்துவத்தையும் பகிர்ந்துகொள்வது, திறன்வாய்ந்த நபர்கள் பரிமாற்றம், இரு நாடுகள் இணைப்பு மற்றும் பயிற்சித் திட்டங்கள் மூலம், இரு நாடுகளின் அதிகாரிகள் மற்றும் பணியாளர்களுக்கு தொழில் திறனை மேம்படுத்த நடவடிக்கை எடுக்கப்படும். ஆ. தேர்வு நடைமுறைகளில் தகவல் தொழில்நுட்பத்தை பயன்படுத்துதல், கணிணி அடிப்படையில் பணியாளர்களை தேர்வுசெய்வதற்கான எழுத்துத் தேர்வுகளை நடத்துதல் ஆகியவை குறித்து நிபுணத்துவம் பகிர்ந்துகொள்ளப்படும். பணியாளர் தேர்வை விரைந்து முடிப்பதற்காக ஒற்றைச் சாளர முறையை பயன்படுத்துவது, வழக்குகளை விரைந்து முடிப்பது, திறன் அடிப்படையில் பணியாளர் முறையை உருவாக்குதல் உள்ளிட்டவற்றில் அனுபவங்கள் பகிர்ந்துகொள்ளப்படும். இ. அதிகாரம் மிக்க பதவிகளுக்கு பணியாளர்களை தேர்வுசெய்ய பல்வேறு அரசு அமைப்புகளும் மேற்கொண்டுவரும் விதிமுறைகள் மற்றும் தணிக்கை வழிமுறைகள் குறித்த அனுபவங்கள் பகிர்ந்துகொள்ளப்படும். ஈ. ஆவணங்களை டிஜிட்டல் மயமாக்குவது, வரலாற்று ஆவணங்களை சேமித்துவைப்பது மற்றும் காட்சிப்படுத்துவது. பின்னணி கடந்த காலங்களில் கனடா மற்றும் பூட்டான் அரசு பணியாளர் தேர்வாணையத்துடன் புரிந்துணர்வு ஒப்பந்தங்களை மத்திய அரசு பணியாளர் தேர்வாணையம் மேற்கொண்டுள்ளது.
இந்திய விளையாட்டு வரலாற்றில், டோக்கியோ பாரலிம்பிக்ஸ் போட்டிக்கு எப்போதும் சிறப்பான இடம் உண்டு: பிரதமர்

இந்திய விளையாட்டு வரலாற்றில், டோக்கியோ பாராலிம்பிக்ஸ் போட்டிக்கு எப்போது சிறப்பான இடம் உள்ளது என பிரதமர் திரு நரேந்திர மோடி கூறினார். நமது குழுவில் உள்ள ஒவ்வொரு உறுப்பினரும் சாம்பியன் மற்றும் ஊற்சாகத்தின் ஊற்று என அவர் கூறினார். விளையாட்டு வீரர்களுக்கு நிலையான ஆதரவு அளித்ததற்காக அவர்களின் பயிற்சியாளர்கள், உதவி ஊழியர்கள் மற்றும் குடும்பத்தினரை பிரதமர் பாராட்டினார். தனித்துவமான விருந்தோம்பல், முக்கிய விஷயங்களை கவனித்தது, அதிகம் தேவையான மீள் தகவல்களை பரப்பியது, இந்த ஒலிம்பிக் மூலம் ஒன்றாக இருந்தது ஆகியவற்றுக்காக ஜப்பான் குறிப்பாக டோக்கியோ மக்கள், ஜப்பான் அரசை அவர் பாராட்டினார். இது குறித்து தொடர் சுட்டுரையில் பிரதமர் கூறியதாவது: ‘‘ இந்திய விளையாட்டு வரலாற்றில், டோக்கியோ #Paralympics-க்கு எப்போதும் சிறப்பான இடம் உள்ளது. இந்த விளையாட்டுப் போட்டி, ஒவ்வொரு இந்தியரின் நினைவிலும் இருக்கும் மற்றும் பல தலைமுறை விளையாட்டு வீரர்கள், விளையாட்டுகளை தொடர ஊக்குவிக்கும். நமது குழுவில் உள்ள ஒவ்வொரு உறுப்பினரும் சாம்பியன் மற்றும் ஊற்சாகத்தின் ஊற்று. இந்தியா வென்ற அதிக எண்ணிக்கையிலான பதக்கங்கள், நமது மனதை மகிழ்ச்சியால் நிறைத்துள்ளன. இதற்காக விளையாட்டு வீரர்களின் பயிற்சியாளர்கள், உதவி ஊழியர்கள் மற்றும் குடும்பத்தினரை பாராட்ட விரும்புகிறேன். விளையாட்டுகளில் நமது வெற்றிகள் அதிக பங்கேற்பை உறுதி செய்யும் என நம்புகிறோம். நான் முன்பு கூறியது போல், ஜப்பான், குறிப்பாக டோக்கியோ மக்கள் மற்றும் ஜப்பான் அரசு, தனித்துவமான விருந்தோம்பல், முக்கிய விஷயங்களை கவனித்தது, அதிகம் தேவையான மீள் தகவல்களை பரப்பியது, இந்த ஒலிம்பிக் மூலம் ஒன்றாக இருந்தது ஆகியவற்றுக்காக பாராட்டப்பட வேண்டும்’’ என கூறியுள்ளார்
இந்தியாவின் முதல் தனியார் செலுத்து வாகனமான விக்ரம்-எஸ் வெற்றிகரமாக விண்ணில் செலுத்தப்பட்டதற்கு இஸ்ரோ மற்றும் இன்-ஸ்பேஸ் அமைப்புகளுக்கு பிரதமர் பாராட்டு

இந்தியாவின் முதலாவது செலுத்து வாகனமான விக்ரம்-எஸ் வெற்றிகரமாக விண்ணில் செலுத்தப்பட்டதற்காக இந்திய விண்வெளி ஆய்வு நிறுவனமான இஸ்ரோ மற்றும் இந்திய தேசிய விண்வெளி ஊக்குவிப்பு மற்றும் அங்கீகார மையமான இன்-ஸ்பேஸ் ஆகிய அமைப்புகளுக்கு பிரதமர் திரு.நரேந்திர மோடி வாழ்த்து தெரிவித்துள்ளார். இதுதொடர்பாக அவர் வெளியிட்டுள்ள ட்விட்டர் பதிவில் கூறியிருப்பதாவது, “ஸ்கைரூட் ஏரோஸ்பேஸ் நிறுவனத்தால் வடிவமைக்கப்பட்ட விக்ரம்-எஸ் செலுத்து வாகனம் ஸ்ரீஹரிகோட்டாவிலிருந்து செலுத்தப்பட்டிருப்பது இந்தியாவுக்கு வரலாற்று சிறப்பு மிக்க தருணமாகும். இது இந்தியாவின் தனியார் விண்வெளி துறை பயணத்தில் முக்கிய மைல்கல் ஆகும். இந்த சாதனையை படைத்துள்ள இஸ்ரோ மற்றும் இன்-ஸ்பேஸ் அமைப்புகளுக்கு வாழ்த்துகள்”. “2020-ஆம் ஆண்டு ஜூன் மாதம் விண்வெளித் துறையில் மேற்கொள்ளப்பட்ட சீர்திருத்தங்களை முழுமையாக பயன்படுத்தி கொண்ட நமது இளைஞர்களின் மகத்தான திறமைக்கு இந்த சாதனை சான்றாக திகழ்கிறது”.
பிரதமர் ஸ்வீடனில் பயணம் மேற்கொண்டபோது (2018 ஏப்ரல் 17) வெளியிடப்பட்ட செய்தி அறிக்கையின் தமிழாக்கம்

மாண்புமிகு பிரதமர் திரு ஸ்டீஃபன் லோஃப்வென் அவர்களே, ஊடகத் துறை நண்பர்களே! இது எனது முதலாவது ஸ்வீடன் பயணமாகும். சுமார் 30 ஆண்டுகளுக்குப் பிறகு இந்திய பிரதமர் ஒருவர் ஸ்வீடனில் பயணம் மேற்கொண்டுள்ளார். ஸ்வீடனில் எனக்கு அளிக்கப்பட்ட அன்பான வரவேற்புக்கும், மரியாதைக்கும் பிரதமர் திரு லாஃப்வென்னுக்கும், ஸ்வீடன் அரசுக்கும் என் நெஞ்சார்ந்த நன்றிகளைத் தெரிவித்துக் கொள்கிறேன். இந்தப் பயணத்தின் போது பிரதமர் திரு லோஃப்வென் இந்தியா உச்சிமாநாட்டிற்கு இதர நோர்டிக் நாடுகளுடன் ஏற்பாடு செய்துள்ளார். இதற்காகவும் எனது நெஞ்சார்ந்த நன்றியைத் தெரிவித்துக் கொள்கிறேன். “இந்தியாவில் உற்பத்தி செய்வோம்” என்கிற எமது இயக்கத்திற்கு அதன் தொடக்கம் முதலே ஸ்வீடன் வலுவான கூட்டாளியாக செயல்பட்டு வருகிறது. 2016-ல் மும்பையில் நடைபெற்ற ‘இந்தியாவில் உற்பத்தி செய்வோம்’ திட்டத்தில் பிரதமர் திரு லோஃப்வென் அவர்கள், ஒரு பெரிய வர்த்தகக் குழுவினருடன் பங்கேற்றார். வெளிநாட்டில் ஏற்பாடு செய்யப்பட்ட ‘இந்தியாவில் உற்பத்தி செய்வோம்’ திட்டத்தின் மிக முக்கியமான நிகழ்ச்சியும் கூட சென்ற ஆண்டு அக்டோபர் மாதம் ஸ்வீடனில் நடைபெற்றது. இந்த நிகழ்ச்சியிலும் பிரதமர் திரு லோஃப்வென் நேரடியாக பங்கேற்றது மிகுந்த மகிழ்ச்சிக்கும், பெருமைக்கும் உரிய விஷயம். இன்று எங்களிடையே நடைபெற்ற பேச்சுக்களின் முக்கியமான பொருள் இந்தியாவின் மேம்பாடு காரணமாக தோன்றியுள்ள வாய்ப்புகளில் இந்தியாவுடன் ஸ்வீடன் எவ்வாறு பங்கேற்க முடியும் என்பதுதான். இதன் பயனாக இன்று நாங்கள் இருவரும் புதுமைப்படைப்புக் கூட்டாண்மை மற்றும் கூட்டுச் செயல் திட்டத்தை உருவாக்க உடன்பட்டுள்ளோம். புதுமைப்படைப்பு, முதலீடுகள், தொடக்க நிலை நிறுவனங்கள், உற்பத்தித் துறை ஆகியவைதான் நமது கூட்டாண்மையின் முக்கியப் பரிமாணங்கள். இவை தவிர, புதுப்பிக்கக் கூடிய எரிசக்தி, நகர்ப்புற போக்குவரத்து, கழிவு மேலாண்மை போன்ற பல விஷயங்களிலும் நாம் கவனம் செலுத்துகிறோம். இந்த விஷயங்கள்தான் இந்திய மக்களின் வாழ்க்கைத் தரத்துடன் இணைந்த முக்கிய விஷயங்கள். வர்த்தகம் மற்றும் முதலீடு தொடர்பாக இன்று பிரதமர் திரு லாஃப்வென்-உடன், நான் ஸ்வீடன் நாட்டு முன்னணி நிறுவன முதன்மை நிர்வாக அதிகாரிகளுடன் விவாதிக்க உள்ளேன். நமது இருதரப்பு உறவுகளின் மற்றொரு முக்கியத்தூண் நமது பாதுகாப்பு ஒத்துழைப்பு ஆகும். பாதுகாப்புத் துறையில் ஸ்வீடன் நீண்டகாலமாக இந்தியாவின் கூட்டாளியாக விளங்குகிறது. எதிர்காலத்திலும் இந்தத் துறையில் குறிப்பாக பாதுகாப்பு உற்பத்தித் துறையில் அநேகம் புதிய வாய்ப்புகள் நமது ஒத்துழைப்புக்காக உருவாக்கப்படும் என்று நம்புகிறேன். நமது பாதுகாப்பு ஒத்துழைப்பு, குறிப்பாக கணினிப் பாதுகாப்பு ஒத்துழைப்பை வலுப்படுத்த முடிவு செய்துள்ளோம். ஒரு விஷயத்தில் நாங்கள் உடனடியாக ஒன்றுபட்டுள்ளோம், அதாவது, மண்டல மற்றும் உலக நிலைகளில் நமது உறவுகளின் முக்கியத்துவம் என்பதில். சர்வதேச நிலையில் நம்மிடையே நெருங்கிய ஒத்துழைப்பு நிலவுகிறது, அது மேலும் தொடர்ச்சியாக நிலை பெறும். ஐரோப்பாவிலும், ஆசியாவிலும் ஏற்பட்டு வரும் மேம்பாடுகள் குறித்து விரிவாக இன்று கருத்துப் பரிவர்த்தனை செய்து கொண்டுள்ளோம். நிறைவாக பிரதமர் திரு லாஃப்வென்னுக்கு எனது மனதின் அடித்தளத்திலிருந்து மீண்டும் ஒருமுறை நன்றி தெரிவிக்க விரும்புகிறேன். அனைவருக்கும் மிகவும் நன்றி.
ரயில்வே மற்றும் சாலை துறை வளர்ச்சி – பிரதமர் ஆய்வு

ரயில்வே மற்றும் சாலை துறையின் முக்கிய உள்கட்டமைப்பு வளர்ச்சி குறித்து பிரதமர் திரு நரேந்திர மோடி இன்று ஆய்வு செய்தார். ரயில்வே துறை ஆய்வின் போது, 2015-16-ம் ஆண்டு ரூ.93,000 கோடி முதலீடு செய்யப்பட்டுள்ளது. கடந்த ஆண்டை ஒப்பிடுகையில் இது 65 சதவீதம் கூடுதலாகும். இதுவரையில் செய்யப்பட்ட முதலீடுகளில் இதுவே மிக அதிகமான முதலீடாகும். 2015-16-ம் ஆண்டில் 1780 கி.மீ தூரத்திற்கு ரயில் பாதைகள் அமைக்கப்பட்டு, 1730 கி.மீ தூரம் மின்மயமாக்கப்பட்டுள்ளது. ரயில்வே துறை வரலாற்றில் இந்த அளவீட்டில் சிறந்த செயல்பாட்டை இது குறிக்கிறது. ரயில் நிலையங்களின் மறுசீரமைப்பை விரைவாக மேற்கொள்வதின் அவசியத்தை குறிப்பிட்ட பிரதமர், ரயில்வே துறை இதில் அதிக கவனம் செலுத்த வேண்டும் என்று கூறினார். ரயில்வே துறையை மேம்படுத்தவும் அதன் உள்கட்டமைப்புகளை பயன்படுத்தவும் பிரதமர் வலியுறுத்தினார். ஊரக பகுதிகளில், ரயில்வே அதன் உள்கட்டமைப்பை திறன் மேம்பாடு சம்பந்தமான செயல்பாடுகளுக்கும் பயன்படுத்தலாம். இதனால் ரயில்வே துறைக்கு வருமானம் கிடைக்கும் என்றும் பிரதமர் கூறினார். சாலைத் துறைகளில் 2015-16ம் ஆண்டில் 6000 கி.மீ தூரத்திற்கு நெடுஞ்சாலை பணி முடிக்கப்பட்டு 10,098 கி.மீ தூரத்திற்கான ஒப்பந்தத்திற்கு வழங்கப்பட்டுள்ளது என்று பிரதமருக்கு தெரிவிக்கப்பட்டது. நாடு முழுவதும் உள்ள பல்வேறு சாலை மேம்பாடு மாதிரிகளை கற்பதற்கான தேவையை குறிப்பிட்ட பிரதமர் அதில் சிறந்த முறையை பயன்படுத்த வேண்டும் என்று கூறினார். இதன் மூலம் நெடுஞ்சாலை கட்டமைப்புத் துறையில் தனியார் முதலீடுகளை கொண்டுவர முடியும் என்றும் பிரதமர் கூறினார். மிக முக்கியமான பாதைகளில் நெரிசலை குறைப்பதற்கான அவசியத்தை குறிப்பிட்ட பிரதமர் சுங்கச்சாவடிகளில் வசூலிக்க சிறந்த தொழில்நுட்பங்களை பயன்படுத்த வேண்டும் என்று பிரதமர் கூறினார்.
இமாச்சலப் பிரதேசத்தின் குலுவில் சுற்றுலா வாகனம் பள்ளத்தாக்கில் விழுந்து ஏற்பட்ட விபத்தில் உயிரிழந்தவர்களுக்கு பிரதமர் இரங்கல்

ஹிமாச்சல பிரதேசத்தின் குலு மாவட்டத்தில் சுற்றுலா வாகனம் பள்ளத்தாக்கில் விழுந்து ஏற்பட்ட விபத்தில் உயிரிழந்தவர்களுக்கு பிரதமர் திரு நரேந்திர மோடி ஆழ்ந்த இரங்கல் தெரிவித்துள்ளார். காயமடைந்தவர்களுக்கு அனைத்து உதவிகளும் செய்யப்பட்டு வருவதாக திரு மோடி தெரிவித்தார். மேலும் காயமடைந்தவர்கள் விரைவில் குணமடைய அவர் வாழ்த்தியுள்ளார். பிரதமர் அலுவலகம் வெளியிட்டுள்ள ட்விட்டர் பதிவில் கூறியிருப்பதாவது; “இமாச்சல பிரதேசத்தின் குலுவில் சுற்றுலா வாகனம் பள்ளத்தாக்கில் விழுந்த சம்பவம் மிகவும் வருத்தமளிக்கிறது. இந்த விபத்தில் தங்கள் உறவினர்களை இழந்து வாடும் குடும்பத்தினருக்கு எனது ஆழ்ந்த இரங்கலை தெரிவித்துக் கொள்கிறேன். மேலும், காயமடைந்தவர்களுக்கு அனைத்து உதவிகளும் செய்யப்பட்டு வருகின்றன. அவர்கள் விரைவில் குணமடைய வேண்டுகிறேன்: –பிரதமர்"
சார்க் உறுப்பு நாடுகளுக்குள், நாணய மாற்று முறையை திருத்தங்களோடு 14, நவம்பர் 2017 வரை நீட்டிக்கவும், தேவைப்படின் அதற்குப் பின்னர் நீட்டிக்கவுமான திட்டம்.

பிரதமர் திரு நரேந்திர மோடி அவர்கள் தலைமையில் இன்று கூடிய அமைச்சரவை, சார்க் உறுப்பு நாடுகளுக்குள் நாணய மாற்று முறையை திருத்தங்களோடு 14 நவம்பர் 2017 வரை நீட்டிக்கவும், தேவைப்படின் அதற்குப் பிறகு, நிதி அமைச்சர் அதை நீட்டிக்கவுமான திட்டத்துக்கு ஒப்புதல் அளித்தது. இந்தத் திட்டத்தின்படி, மத்திய ரிசர்வ் வங்கி, சார்க் உறுப்பு நாடுகளுக்கு (ஆப்கானிஸ்தான், வங்காளதேசம், பூட்டான், மாலத்தீவுகள், நேபாளம், பாகிஸ்தான் மற்றும் இலங்கை), அவர்களின் இரண்டு மாத இறக்குமதி தேவைக்கு ஏற்ப 2 பில்லியன் டாலர்களுக்கு மிகாமல், அமெரிக்க டாலர்களாகவோ, யூரோவாகவோ, அல்லது இந்திய ரூபாயாகவோ மாற்றிக் கொள்ள வழிவகை செய்யப்பட்டள்ளது. 9 டிசம்பர் 2013 அன்று, வாஷிங்டனில் நடந்த 27வது சார்க் நிதிக் குழுவின் கூட்டத்தில் கலந்து கொண்ட சார்க் உறுப்பு நாடுகளின் மத்திய வங்கி கவர்னர்கள் இந்த கரன்சி மாற்றுத் திட்டத்தை செயல்படுத்தியதில் கிடைத்த அனுபவத்தின் அடிப்படையில், இத்திட்டத்தில் மேலும் தெளிவை உருவாக்குவதற்கென்று சில திருத்தங்களுக்கு ஒப்புதல் அளித்தனர். அமைச்சரவை ஒப்புதலுக்குப் பிறகு, மத்திய ரிசர்வ் வங்கி, சம்பந்தப்பட்ட சார்க் நாடுகளின் மத்திய வங்கிகளோடு இருதரப்பு பேச்சுவார்த்தை நடத்தும். அரசின் ஒப்புதலைப் பெற்ற பிறகு, இந்த இருதரப்பு ஒப்பந்தங்களில் மத்திய ரிசர்வ் வங்கி கையெழுத்திடும். இத்திட்டத்துக்கான திருத்தங்களுக்கு நிதி அமைச்சரின் ஒப்புதல் வேண்டும். சார்க் உறுப்பு நாடுகளுக்கான இந்த நாணய மாற்றுத் திட்டம், சார்க் நாடுகளுடனான இந்தியாவின் உறவை மேம்படுத்தும். சார்க் நாடுகள் இடையே இந்தியாவின் நம்பகத்தன்மையையும், ஆளுமையையும் இத்திட்டம் மேம்படுத்துவதோடு இந்தப் பிராந்தியத்தில் நிதி ஸ்திரத்தன்மையை ஏற்படுத்தும். சார்க் நாடுகளுடனான இந்த நாணய மாற்றுத் திட்டம், இந்தப் பிராந்திய நாடுகளுடன் நெருக்கத்தை ஏற்படுத்துவதோடு, இந்தப் பிராந்தியத்தில் இந்தியாவின் நிதி ஆளுமையை அதிகப்படுத்தும். இத்திட்டத்துக்கான கால அவகாசத்தை அதிகரிப்பதால் எவ்விதமான நிதிச்சுமையும் ஏற்படப் போவதில்லை. ஏதாவதொரு நாட்டுடன், இருதரப்பு ஒப்பந்தம் ஏற்பட்டால், மத்திய ரிசர்வ் வங்கி வசமிருக்கும் அந்நியச் செலாவணி 2 பில்லியன் டாலர்களுக்கு மிகாமல் தற்காலிகமாக குறையும். இந்த நாணயத்தை வாங்கும் நாடு இதற்கான வட்டியை தரும். இருப்பினும், உள்நாட்டு நாணயத்தை பரிமாறினால் அதற்கு வட்டி கிடையாது. பின்னணி சார்க் நாடுகளிடையே நாணய மாற்றுத் திட்டம் மத்திய அரசால் 1 மார்ச் 2012ல் செயல்படுத்தப்பட்டது. நீண்டகால அந்நியச் செலாவணி தேவைகளுக்கான ஒரு நிரந்தர ஏற்பாடு செய்யப்படும் வரையில் குறுகிய கால அந்நியச் செலாவணி தேவைகளை சமாளிக்கும் வகையில், இத்திட்டம் செயல்படுத்தப்பட்டது.
“விளையாடு இந்தியா” (கேலோ இந்தியா) பள்ளிகளுக்கான விளையாட்டுப் போட்டிகளின் தொடக்க விழாவில் பிரதமரின் உரை

பள்ளி மாணவர்களுக்கான விளையாட்டுகளை ஊக்குவிக்கும் விளையாடு இந்தியா (கேலோ இந்தியா) போட்டிகளை இந்திரா காந்தி உள்விளையாட்டு அரங்கில் பாரதப் பிரதமர் திரு. நரேந்திர மோடி இன்று (ஜனவரி 31) தில்லியில் தொடங்கிவைத்தார். நிகழ்ச்சியில் பேசிய பிரதமர், இளைஞர்களிடையில் விளையாட்டு மிக முக்கியமான அங்கத்தை வகிக்க வேண்டும் என்று வலியுறுத்தினார். ஆளுமைப் பயிற்சிக்கு விளையாட்டு மிக முக்கியமானது என்றும் அவர் கூறினார். பல்வேறு வேலைகள் இருந்தாலும் விளையாட்டில் இளைஞர்கள் அதிகம் ஈடுபட வேண்டும் என்று அவர் அறிவுறுத்தினார். “இங்கே கூடியிருக்கும் பிரபல விளையாட்டு வீரர்கள் கூட பல இடையூறுகளைச் சந்தித்திருப்பார்கள். ஆனால், தங்களது அடையாளத்தை நிலைநாட்டுவதற்காக முயற்சியைக் கைவிடாமல் போராடியிருக்கின்றனர்” என்றார் அவர். “இந்தியா விளையாட்டில் எப்போதும் பின் தங்கியதில்லை. நாம் இளைய நாடாகத் திகழ்கிறோம். விளையாட்டில் கூட நம்மால் சிறப்பாகச் செயல்பட முடியும்” என்று பிரதமர் குறிப்பிட்டார். உலக அரங்கில் இந்தியா குறிப்பிடத் தக்க இடம் பெற்றுள்ளதைச் சுட்டிக் காட்டிய பிரதமர், “இது வலுவான ராணுவத்திலும், வலிமையான பொருளாதாரத்தில் மட்டுமல்ல. இந்திய மக்கள் மதிப்புக்குரிய விஞ்ஞானிகள், கலைஞர்கள், விளையாட்டு வீரர்கள், இன்னும் பல்வேறு துறை வித்தகர்கள் ஆகியோரைக் கொண்டதாகவும் சிறப்புடன் திகழ்கிறது. இந்தியா இன்னும் உயரங்களை எட்டும் என்பதில் நம்பிக்கை உள்ளது. அதிலும், இந்திய இளைஞர்கள் மீது நம்பிக்கை உள்ளது” என்று குறிப்பிட்டார். “விளையாடு இந்தியா விளையாட்டுப் போட்டிகளில் வெற்றி பெற்று பதக்கங்களை வெல்வதற்காக மட்டுமல்ல. மேலும், விளையாட்டில் சாதனை புரிய மக்கள் இயக்கத்திற்கு வலிமை அளிக்கும் முயற்சியாகும். விளையாட்டுகள் நாடு முழுவதும் பிரபலம் அடைவதற்காக ஒவ்வொரு அம்சத்தின் மீதும் நாம் கவனம் எடுத்துக் கொள்ள வேண்டியுள்ளது” என்றும் பிரதமர் கூறினார். திரு. நரேந்திர மோடி மேலும் பேசுகையில், “இத்தகைய விளையாட்டுகளில், சிறிய நகரங்களிலிருந்தும் கிராமப்புறங்களிலிருந்தும் இளைஞர்கள் வந்து பங்கேற்பது பெருமையளிக்கிறது. அவர்களுக்கு ஊக்கம் தேவைப்படுகிறது. அவ்வாறு ஊக்கமளிக்க அரசு விரும்புகிறது” என்றார். விளையாட்டை விரும்புவோர் பேரார்வத்தின் காரணமாகத்தான் விளையாடுகிறார்களே தவிர, பணத்தின் மீதான நாட்டத்தின் காரணமாக அல்ல” என்று கூறிய பிரதமர், “ஓர் இந்திய விளையாட்டு வீரர் வெற்றி பெற்றால், அவர் மூவண்ணக் கொடியை ஏந்தும்போது, ஓர் உன்னதமான உணர்வு ஏற்படுகிறது. ஒட்டு மொத்த நாட்டுக்குமே அது உற்சாகம் அளிக்கிறது” என்றும் கூறினார்.